ปลัดสำนักนายกรัฐมนตรี เปิดเผยถึงผลการดำเนินการเรื่องร้องทุกข์ในปี พ.ศ. 2562
นายธีรภัทร ประยูรสิทธิ ปลัดสำนักนายกรัฐมนตรี ได้เปิดเผยถึงผลการดำเนินการเรื่องร้องทุกข์ในปี พ.ศ. 2562  ซึ่งสำนักงานปลัดสำนักนายกรัฐมนตรี ในฐานะที่เป็นศูนย์รับเรื่องราวร้องทุกข์ของรัฐบาล รับเรื่องร้องทุกข์จากประชาชนที่ยื่นต่อนายกรัฐมนตรี รองนายกรัฐมนตรี และผู้บริหารระดับสูงของประเทศ ผ่านช่องทางการร้องทุกข์ภายใต้ชื่อ “1111” ประกอบด้วย 5 ช่องทาง ได้แก่ สายด่วนของรัฐบาล 1111 จุดบริการประชาชน 1111 ตู้ ปณ. 1111 เว็ปไซต์ (www.1111.go.th) และโมบาย แอพพลิเคชั่น (PSC 1111)          โดยในปี พ.ศ. 2562 (1 มกราคม – 27 ธันวาคม 2562) ศูนย์รับเรื่องราวร้องทุกข์ของรัฐบาล ได้รับเรื่องร้องทุกข์จากประชาชน เป็นจำนวนทั้งสิ้น 130,885 ครั้ง หรือคิดเป็น 74,255 เรื่อง ซึ่งช่องทางที่ประชาชนนิยมใช้มากที่สุดคือ สายด่วนของรัฐบาล 1111 มีจำนวนถึง 115,208 ครั้ง รองลงมาได้แก่ ตู้ ปณ. 1111 และ เว็ปไซต์ (www.1111.go.th) เป็นจำนวน 7,048 และ 4,654 ครั้ง ตามลำดับ         ในการนี้  สำนักงานปลัดสำนักนายกรัฐมนตรีสามารถประสานดำเนินการเพื่อให้เรื่องร้องทุกข์ได้รับการแก้ไขหรือการเยียวยาช่วยเหลือจากหน่วยงานที่เกี่ยวข้องจนเป็นที่ยุติ ได้ถึง 67,888 เรื่อง หรือคิดเป็นร้อยละ 91.43 นอกจากนี้ ปลัดสำนักนายกรัฐมนตรี ยังให้ข้อมูลเพิ่มเติมว่า ปัญหาที่ประชาชนร้องทุกข์มากที่สุดเป็นปัญหาเกี่ยวกับสังคมและสวัสดิการ ถึง 45,111 เรื่อง โดยประเด็นที่ได้รับการร้องเรียนมากที่สุดได้แก่ เสียงดังรบกวน ที่มีสาเหตุมาจากสถานบันเทิง ร้านอาหาร การแข่งขันรถจักรยานยนต์ของกลุ่มวัยรุ่น และเสียงดังรบกวนที่เกิดจากการก่อสร้างและสถานประกอบการต่างๆ เป็นต้น รองลงมาได้แก่การร้องเรียนเกี่ยวกับโครงการของรัฐ เช่นการลงทะเบียนโครงการชิมช้อปใช้ และการขอเพิ่มเบี้ยผู้สูงอายุ รวมถึงการขอขยายเขตไฟฟ้า ขอให้แก้ไขไฟฟ้าที่ดับบ่อยครั้ง เป็นต้น         นอกจากนี้ หน่วยงานที่ได้รับการประสานดำเนินการเรื่องร้องทุกข์จากสำนักงานปลัดสำนักนายกรัฐมนตรีมากที่สุด 5 ลำดับแรก ได้แก่ สำนักงานตำรวจแห่งชาติ จำนวน 5,977 เรื่อง รองลงมาคือ กระทรวงการคลัง 4,286 เรื่อง กระทรวงคมนาคม 2,817 เรื่อง กระทรวงมหาดไทย 2,488  เรื่องและกระทรวงยุติธรรม 1,333 เรื่อง และจากข้อมูลเรื่องร้องทุกข์ พบว่าประชาชนในพื้นที่กรุงเทพมหานครเป็นผู้ที่ยื่นเรื่องร้องทุกข์มากที่สุดเป็นอันดับหนึ่ง ถึงจำนวน 16,310 เรื่อง รองลงมาคือพื้นที่เขตภาคกลาง และภาคตะวันออกเฉียงเหนือ จำนวน 13,580 และ 7,289 เรื่อง ตามลำดับ         นายธีรภัทร ประยูรสิทธิ ปลัดสำนักนายกรัฐมนตรี ยังได้กล่าวถึงแนวทางการขับเคลื่อนการดำเนินการเรื่องร้องทุกข์ที่สำนักงานปลัดสำนักนายกรัฐมนตรี ได้ให้ความสำคัญและได้ดำเนินการอย่างต่อเนื่องมาโดยตลอดคือบูรณาการทำงานร่วมกับหน่วยงานที่เกี่ยวข้อง ทั้งในเชิงนโยบายและการปฏิบัติ เพื่อให้ปัญหาความเดือดร้อนของพี่น้องประชาชนได้รับการแก้ไขภายในระยะเวลาที่เหมาะสม รวมทั้งการทำงานเชิงรุกโดยเฉพาะกับศูนย์ดำรงธรรมเพื่อให้ปัญหาได้รับการแก้ไขในพื้นที่ ลดข้อร้องเรียนของประชาชนที่จะต้องเดินทางมาชุมนุมและมายื่นเรื่องที่ทำเนียบรัฐบาล อย่างไรก็ตาม แม้บางกรณีปัญหาจำเป็นต้องใช้ระยะเวลาดำเนินการ ส่วนราชการก็ต้องแจ้งความคืบหน้า หรือต้องชี้แจงเหตุผลให้กับประชาชนได้เข้าใจและรับทราบการดำเนินการของภาครัฐอย่างต่อเนื่อง ตามเจตนารมณ์ของรัฐบาลและข้อสั่งการของนายกรัฐมนตรีที่ขอให้มีการติดตาม และแจ้งให้ผู้ร้องทราบ